નાનું શહેર એટલે વાહનવ્યવહાર પણ મર્યાદિત. ભારતના કોઈ પણ શહેરમાંથી ત્યાં ગયેલી વ્યક્તિ માટે તો ત્યાં રસ્તા પર ચાલવાની બાદશાહી ! આપણને રસ્તાની સાવ કિનારે – ક્યારેક તો કાદવ-કીચડમાં ધકેલીને આગળ ધસતા વાહનચાલકોથી આપણે એટલા ટેવાયેલા છીએ કે મને રસ્તો ઓળંગવા દેવા એક મોટરચાલકે પોતાની મોટર ઊભી રાખી દીધી એ હકીકત સમજતાં મને પહેલી વાર જરા વાર લાગી હતી. સાઈકલ-સવારોને પણ એવી જ મોજ છે. મોટરચાલકોએ થોભીને એમને પહેલાં પસાર થવા દેવા પડે છે. રસ્તાની બંને બાજુઓ પર લાલ પટ્ટા ખાસ સાઈકલ-સવારો માટે અનામત રાખવામાં આવે છે.